AROBS Transilvania Software anunţă publicarea prospectului privind majorarea capitalului social prin care grupul va oferi un număr maxim de 174.258.721 acţiuni noi către investitori, operaţiune care demarează în data de 3 iunie 2024, conform unui comunicat transmis redacţiei.
"La AROBS, ne propunem să construim un viitor în care tehnologia să fie motorul progresului şi al inovării. Această majorare de capital reprezintă un pas esenţial în strategia noastră de creştere, care vizează atât continuarea extinderii geografice, cât şi consolidarea portofoliului de produse şi servicii. Prin intermediul capitalului atras în cadrul acestei operaţiuni, vom putea accelera procesul de achiziţie a unor companii cu sinergii puternice, care să ne completeze viziunea şi să ne sprijine în misiunea de a transforma prin intermediul tehnologiei activitatea companiilor locale şi globale din diverse industrii. Suntem entuziasmaţi de perspectivele pe care le deschide această majorare de capital şi avem ca obiectiv intrarea în acţionariatul grupului a instituţiilor financiare internaţionale, precum şi a fondurilor de pensii şi administratorilor de fonduri locale. Aceştia vin cu o expertiză valoroasă şi o perspectivă pe termen lung, esenţiale pentru o companie de tehnologie în plină expansiune, atribute care se adaugă resurselor financiare considerabile atrase în companie. Considerăm că prezenţa lor în acţionariatul AROBS va contribui semnificativ la atingerea obiectivelor noastre ambiţioase şi la crearea unei fundaţii solide pentru viitor", a declarat Voicu Oprean, fondator şi CEO al AROBS.
Majorarea capitalului social va avea loc în două etape. În prima etapă, care se va desfăşura în perioada 3 iunie 2024 până la 4 iulie 2024, va avea loc exercitarea drepturilor de preferinţă de către deţinătorii acestora. Drepturile de preferinţă nu vor fi tranzacţionate la Bursa de Valori Bucureşti. Prin urmare, investitorii pot alege să subscrie pe baza drepturilor de preferinţă sau să nu efectueze nicio operaţiune. Pentru a subscrie 1 acţiune nouă AROBS, investitorii au nevoie de 5 drepturi de preferinţă, potrivit comunicatului.
Investitorii care deţin drepturi de preferinţă şi care vor participa în prima etapă a majorării capitalului social vor subscrie exclusiv la preţul de 0,93 lei per acţiune. Însă, acest lucru nu înseamnă că preţul final de subscriere pentru aceşti investitori va fi 0,93 lei. Preţul final va fi stabilit după încheierea celei de-a doua etape a majorării capitalului social, plasamentul privat, care va fi adresat investitorilor instituţionali locali şi internaţionali. Plasamentul privat va demara în data de 8 iulie 2024 şi este de aşteptat să fie finalizat la data sau în jurul datei de 10 iulie 2024. După închiderea plasamentului privat, compania va informa piaţa despre preţul final la care acţiunile vor fi oferite investitorilor.
Prin urmare, preţul final va fi determinat în cadrul procesului clasic de book-building care va fi desfăşurat în plasamentul privat, însă investitorii din prima etapă vor plăti fie acelaşi preţ, fie un preţ mai mic decât investitorii din a doua etapă. Pentru investitorii din prima etapă, în cazul în care preţul final de subscriere va fi mai mic decât 0,93 lei, diferenţa le va fi returnată direct în conturile lor de tranzacţionare.
Suma maximă pe care AROBS o poate atrage în cadrul operaţiunii de majorare a capitalului social este de aproximativ 32,5 milioane de euro. Capitalul atras va sprijini continuarea strategiei de creştere a AROBS, atât prin achiziţii de noi companii, cât şi organic. Astfel, sumele atrase în cadrul majorării de capital, împreună cu alte potenţiale surse de finanţare, vor fi utilizate în vederea dezvoltării şi consolidării grupului.
AROBS are în vedere utilizarea fondurilor atrase pentru achiziţii de companii care demonstrează sinergii şi sunt uşor de integrat în cultura AROBS, cu un portofoliu de clienţi şi EBITDA solid, precum şi pentru extinderea în Europa, America de Nord şi Asia, se menţionează în comunicat.
În prezent, AROBS analizează mai multe potenţiale ţinte de achiziţie, cu o cifră de afaceri agregată de circa 18,4 milioane de euro şi o marjă EBITDA aproximată pentru anul 2023 în linie cu cea de la nivelul Grupului. Ţintele vizate îşi desfăşoară activitatea în domeniul serviciilor software, precum şi al produselor software de management de flotă şi business solutions, ariile geografice vizate fiind România, Germania, Austria, Elveţia, Turcia, Marea Britanie şi Serbia.
De asemenea, AROBS are în vedere utilizarea unei părţi reduse din fondurile atrase pentru capital de lucru în vederea susţinerii creşterii organice şi a generării de noi produse/soluţii de tip greenfield.
În ceea ce priveşte activitatea Grupului în 2024, AROBS se va concentra pe procesul de integrare a entităţilor din grup, un proces care în unele cazuri va include şi absorbţia entităţilor achiziţionate pentru a simplifica structura Grupului, pentru a uşura operaţiunile între companii, reducerea costurilor şi a funcţiunilor redundante, şi pentru maximizarea sinergiilor.